অস্ট্রেলীয় ওপেনের মহিলা সিঙ্গলসে শেষ বার সেমিফাইনালে ওঠা জার্মান খেলোয়াড়ের নাম অ্যাঙ্ক হুবার। ১৯৯৮ সালে তিনি এই গ্র্যান্ড স্ল্যামের শেষ চারে উঠেছিলেন। তার আঠারো বছর পরে বুধবার অস্ট্রেলীয় ওপেনে মহিলা সিঙ্গলসের সেমিফাইনালে আবার এক জার্মান খেলোয়াড়। অ্যাঞ্জেলিক কের্বের। বুধবার তাঁর দুর্দান্ত পারফরম্যান্সে অস্ট্রেলীয় ওপেন দেখল আরও এক ইন্দ্রপতন! ৬-৩, ৭-৫ ফলে কের্বের হারালেন ভিক্টোরিয়া আজারেঙ্কাকে। 


মহিলা সিঙ্গলসের সেমিফাইনালে: সেরিনা বনাম আগনিয়েশ‌্কা। অ্যাঞ্জেলিক বনাম ইয়োহানা। দু’টি ম্যাচই বৃহস্পতিবার।

আর জয়ের পর ২৮ বছরের খেলোয়াড়ের মুখে জার্মান কিংবদন্তি স্টেফি গ্রাফের নাম। কের্বের বলেছেন, ‘‘স্টেফিই আমার মধ্যে তৈরি করেছেন আত্মবিশ্বাস।’’ গত বছর ইন্ডিয়ান ওয়েলসের আগে মাত্র কয়েকটা দিন কের্বের প্র্যাক্টিস করেছিলেন স্টেফির সঙ্গে। কিন্তু সময় অল্প হলেও কের্বেরের কথায়, ‘‘স্টেফির কথাগুলো মনে রেখেছি। ম্যাচের আগে সেই কথাগুলো মনে করেই কোর্টে নামি।’’